### Beslutning

Godkendt.

### Sagsfremstilling

## Resume og sagens baggrund

Kalundborg Kommune oplever en øget interesse for at etablere dybe jordvarmeboringer.
Boringerne er reguleret i jordvarmebekendtgørelsen, men kommunen har samtidig mulighed for at beslutte en retning for den administrative praksis. Teknik- og Miljøudvalget udsatte den 3. marts 2022 beslutningen om en administrativ praksis med henblik på at indsamle yderligere viden omkring emnet. Dette beslutningspunktet præsenterer den indsamlede viden og skal fastsætte den administrative praksis.

## Indstillinger

Chefen for Plan, Byg og Miljø indstiller, at den beskrevne administrative praksis godkendes.

## Behandling

Teknik- og Miljøudvalget.

## Sagsfremstilling

Kalundborg Kommune har frem til nu modtaget fire ansøgninger om at etablere dybe
jordvarmeboringer, hvoraf de tre er modtaget indenfor det seneste år. For at ansøgninger
behandles i overensstemmelse med de politiske ønsker, drøftede Teknik- og Miljøudvalget en administrativ praksis den 3. marts 2022. Udvalget udtrykte ønske om at de lovmæssige rammer blev yderligere afdækket.

*Udførsel af dybe jordvarmeboringer*
I forbindelse med dybe jordvarmeanlæg skal der gives en boretilladelse. Kommunen skal vurdere om borearbejdet kan udgøre en risiko for grund- og drikkevandet.

Kalundborg Kommune kan anlægge en skærpet administrativ praksis, hvor der som udgangspunkt ikke gives tilladelse til at bore i det beskyttende lerlag over drikkevandsressourcen, hvor der stilles særlige vilkår til udførslen, f.eks. til materialerne til tætning, samt hvor ansøger skal dokumentere at de er korrekt uddannet. Asger Thorsen vil medføre at andre boringer, f.eks. til geotekniske eller miljømæssige undersøgelser, vil være omfattet af samme krav. Sidstnævnte vurderes ikke at få en betydning i praksis.

*Etablering af dybe jordvarmeanlæg*
I forbindelse med dybe jordvarmeanlæg skal der gives tilladelse til slanger og frostsikringsvæsken der placeres i boringen. Kommunen skal vurdere om installationen kan udgøre en risiko for nærliggende vandværker.

Kalundborg Kommune kan anlægge en skærpet administrativ praksis, hvor der som udgangspunkt ikke gives tilladelse til frostsikringsvæsker med tilsætningsstoffer (antikorrosionsmidler), samt hvor der stilles særlige vilkår til slangens montering i boringen. En beslutning om dette vil ikke påvirke tilladelser til horisontale jordvarmeanlæg.

*Anlæggets nødvendighed*
Kommunerne skal i natur- og miljøspørgsmål varetage at problematikker foregribes ud fra et helhedssyn, bl.a. ved en samlet interesseafvejning. Afvejningen mellem dybe jordvarmeanlæg og grund- og drikkevandsinteresser afhænger blandt andet af om der findes alternative varmekilder, og hvor mange forbrugere jordvarmeanlægget vil forsyne.

Kommunernes mulighed for at anvise en specifik varmeforsyning til borgere blev i 2019 fjernet, med henblik på, at forbrugere opnåede et mere frit valg til at træffe deres egne beslutninger om varmeforsyning. Det er en kommunal politisk prioritering, om der er områder hvor en eller flere varmeforsyningstype ikke fremmes, af hensyn til andre interesser, som f.eks. vandforsyningsinteresser. Dette er ikke i strid med borgernes frie valg af varmeforsyning.

*Sammenfatning*
Kalundborg Kommune kan fastlægge den indstillede skærpede praksis omkring dybe jordvarmeanlæg, hvor forsigtighedsprincippet er i fokus i forhold til grund- og drikkevandsinteresserne. Afgørelser vil bero på en konkret vurdering, herunder af nødvendigheden af anlægget, med hensyntagen til antallet af forbrugere det vil blive forsynet.

Ud fra ovenstående er det muligt at udvide zone, hvor der som udgangspunkt ikke må etableres dybe jordvarmeanlæg med gennembrydning af lerlag, til også at dække grundvandsdannende oplande. Ud fra lovgivning og klagenævnsafgørelser kan området ikke udvides udover disse områder. Det betyder at kommunerne ikke generelt kan give afslag til dybe jordvarmeanlæg i Områder med Drikkevandsinteresser (OD) og Områder med Særlige Drikkevandsinteresser (OSD) men udelukkende stille skærpede vilkår.

Udenfor ovennævnte områder kan der etableres dybe jordvarmeanlæg uden særlige vilkår.

*Indstillede administrative praksis*
Administrationen anbefaler følgende administrative praksis:

Dybe jordvarmeanlæg, må som udgangspunkt ikke placeres i og nær ved indvindingsoplande og grundvandsdannende oplande for boringer til almene og ikke-almene vandforsyninger.

Indenfor Områder med Drikkevandsinteresser (OD) og Områder med Særlige Drikkevandsinteresser (OSD) må der etableres dybe jordvarmeanlæg på følgende vilkår:

* at boringer ikke må lave indtrængen i det beskyttede lerlag over drikkevandsmagasinet,
* at der stilles skærpede vilkår til udførslen af boringen, herunder tætningen,
* at ansøger kan dokumentere korrekt uddannelse,
* at der kun må benyttes frostsikringsvæsker uden tilsætningsstoffer (antikorrosionsmidler), som for eksempel IPA-sprit,
* at der stilles skærpede vilkår til jordvarmeslangens montering i boringen.

Afgørelser vil bero på en konkret vurdering, herunder af nødvendigheden af etablering af dybe jordvarmeanlæg samt antallet af forbrugere. Varmeforsyningen kan normalt sikres på anden måde, hvor der ikke er risiko for grundvandsforurening.

Bilag 1 viser de områder hvor den indstillede administrative praksis vil være gældende, og hvor det vil være muligt at få tilladelse til dybe jordvarmeanlæg. Kortet er vejledende, da udpegningerne kan ændres.

## Økonomiske konsekvenser

Ingen.